Ettepanek: NÕUKOGU OTSUS seisukoha kohta, mille Euroopa Liit võtab AKV-ELi ministrite nõukogus seoses AKV-ELi partnerluslepingu III lisa läbivaatamisega /* COM/2014/0364 final - 2014/0184 (NLE) */





SELETUSKIRI Teatises „Muutuste kava”[1] tõdetakse, et kaasav ja jätkusuutlik majanduskasv on pikaajalise vaesuse vähendamise seisukohalt olulisel kohal. Selline majanduskasv eeldab soodsat ettevõtluskeskkonda, paremat kohalikku konkurentsivõimet ja uusi võimalusi koostööks erasektoriga olemasolevate või edaspidi loodavate rahastamisvahendite kaudu. Busanis toimunud abi tõhususe neljandal kõrgetasemelisel foorumil kutsuti üles toetama erasektori otsesemat kaasatust, et edendada innovatsiooni, luua sissetulekuid ja töökohti, toetada VKEsid ja ettevõtlust, kaasata siseriiklikke ressursse ja arendada edasi innovaatilisi rahastamismehhanisme. Eespool esitatu on suunanud ELi-AKV riikide erasektori arengu toetamist käsitlevaid ühiseid arutelusid, mida tuleks võtta arvesse 11. Euroopa Arengufondi (edaspidi „EAF”) kavandamisel ja rakendamisel. Need aspektid ja rahvusvahelise olukorra areng, eelkõige selliste osalejate ja struktuuride märkimisväärne hulk, kes on suutelised pakkuma tõhusat toetust erasektorile, osutavad sellele, et programme tuleb rakendada nende organisatsioonide kaudu, kes on näidanud üles suutlikkust pakkuda kõrgetasemelist asjatundlikkust kulutõhusal viisil. Selle alusel seisneb ühelt poolt Aafrika, Kariibi mere ja Vaikse ookeani piirkonna riikide rühma ning teiselt poolt Euroopa Ühenduse ja selle liikmesriikide vahelise partnerluslepingu (millele kirjutati alla 23. juunil 2000[2] Cotonous ja mida on viimati muudetud 22. juunil 2010[3] Burkina Fasos Ouagadougous) (edaspidi „AKV-ELi partnerlusleping”) III lisa muutmine selles, et lisast jäetakse välja viited ettevõtluse arenduskeskusele (edaspidi „EAK”). Komisjon teeb Euroopa Liidu Nõukogule ettepaneku võtta vastu lisatud otsus. 2014/0184 (NLE) Ettepanek: NÕUKOGU OTSUS seisukoha kohta, mille Euroopa Liit võtab AKV-ELi ministrite nõukogus seoses AKV-ELi partnerluslepingu III lisa läbivaatamisega EUROOPA LIIDU NÕUKOGU, võttes arvesse Euroopa Liidu toimimise lepingut, eelkõige selle artikli 209 lõiget 2 koostoimes artikli 218 lõikega 9, võttes arvesse ühelt poolt Aafrika, Kariibi mere ja Vaikse ookeani piirkonna riikide rühma ning teiselt poolt Euroopa Ühenduse ja selle liikmesriikide vahelist partnerluslepingut (edaspidi „AKV-ELi partnerlusleping”), millele kirjutati alla 23. juunil 2000[4] Cotonous ja mida muudeti viimati 22. juunil 2010[5] Burkina Fasos Ouagadougous, võttes arvesse Euroopa Komisjoni ettepanekut ning arvestades järgmist: (1) AKV-ELi partnerluslepingu artiklis 100 on sätestatud, et AKV-ELi ministrite nõukogu võib lepingu Ia, Ib, II, III, IV ja VI lisa läbi vaadata, täpsustada ja/või muuta AKV-ELi arengu rahastamise koostöökomitee soovituse põhjal. (2) Busanis toimunud abi tõhususe neljandal kõrgetasemelisel foorumil kutsuti üles toetama erasektori otsesemat kaasatust, et edendada innovatsiooni, luua sissetulekuid ja töökohti, toetada VKEsid ja ettevõtlust, kaasata siseriiklikke ressursse ja arendada edasi innovaatilisi rahastamismehhanisme. (3) Võttes arvesse eespool esitatut ja rahvusvahelise olukorra arengut, eelkõige selliste osalejate ja struktuuride märkimisväärset hulka, kes suudavad pakkuda tõhusat toetust erasektorile, tuleb asjakohaseid programme rakendada nende organisatsioonide kaudu, kes on näidanud üles suutlikkust pakkuda kõrgetasemelist asjatundlikkust kulutõhusal viisil. (4) III lisa muutmine seisneb selles, et lisast jäetakse välja viited ettevõtluse arenduskeskusele (edaspidi „EAK”), ON VASTU VÕTNUD KÄESOLEVA OTSUSE: Artikkel 1 1. Seisukoht, mille liit võtab AKV-ELi ministrite nõukogus AKV-ELi partnerluslepingu III lisa läbivaatamise kohta, põhineb käesolevale otsusele lisatud AKV-ELi ministrite nõukogu otsuse eelnõul. 2. Väiksemaid muudatusi otsuse eelnõus võivad liidu esindajad AKV-ELi ministrite nõukogus teha ilma nõukogu täiendava otsuseta. Artikkel 2 AKV-ELi ministrite nõukogu otsus avaldatakse pärast vastuvõtmist Euroopa Liidu Teatajas. Brüssel, Nõukogu nimel eesistuja [1] Komisjoni teatis Euroopa Parlamendile, nõukogule, Euroopa Majandus- ja Sotsiaalkomiteele ning Regioonide Komiteele: „Muutuste kava ELi arengupoliitika mõju suurendamiseks”, KOM(2011) 637. [2] EÜT L 317, 15.12.2000, lk 3. [3] ELT L 287, 4.11.2010, lk 3. [4] EÜT L 317, 15.12.2000, lk 3. [5] ELT L 287, 4.11.2010, lk 3. LISA järgmise dokumendi juurde: Ettepanek: NÕUKOGU OTSUS seisukoha kohta, mille Euroopa Liit võtab AKV-ELi ministrite nõukogus seoses AKV-ELi partnerluslepingu III lisa läbivaatamisega LISA Eelnõu: AKV-ELi MINISTRITE NÕUKOGU OTSUS AKV-ELi partnerluslepingu III lisa läbivaatamise kohta AKV-ELi MINISTRITE NÕUKOGU, võttes arvesse ühelt poolt Aafrika, Kariibi mere ja Vaikse ookeani piirkonna riikide rühma ning teiselt poolt Euroopa Ühenduse ja selle liikmesriikide vahelist partnerluslepingut (edaspidi „AKV-ELi partnerlusleping”), millele kirjutati alla 23. juunil 2000[1] Cotonous ja mida muudeti viimati 22. juunil 2010[2] Burkina Fasos Ouagadougous, eriti selle artiklit 100, ning arvestades järgmist: (1) AKV-ELi partnerluslepingu artiklis 100 on sätestatud, et AKV-ELi ministrite nõukogu võib lepingu Ia, Ib, II, III, IV ja VI lisa läbi vaadata, täpsustada ja/või muuta AKV-ELi arengu rahastamise koostöökomitee soovituse põhjal. (2) Busanis toimunud abi tõhususe neljandal kõrgetasemelisel foorumil kutsuti üles toetama erasektori otsesemat kaasatust, et edendada innovatsiooni, luua sissetulekuid ja töökohti, toetada VKEsid ja ettevõtlust, kaasata siseriiklikke ressursse ja arendada edasi innovaatilisi rahastamismehhanisme. (3) Võttes arvesse eespool esitatut ja rahvusvahelise olukorra arengut, eelkõige selliste osalejate ja struktuuride märkimisväärset hulka, kes suudavad pakkuda tõhusat toetust erasektorile, tuleb asjakohaseid programme rakendada nende organisatsioonide kaudu, kes on näidanud üles suutlikkust pakkuda kõrgetasemelist asjatundlikkust kulutõhusal viisil. (4) III lisa muutmine seisneb selles, et lisast jäetakse välja viited ettevõtluse arenduskeskusele (edaspidi „EAK”), ON TEINUD JÄRGMISE OTSUSE: Artikkel 1 AKV-ELi partnerluslepingu III lisa muudetakse järgmiselt: 1. III lisa pealkiri asendatakse järgmisega: „Institutsioonide toetamine” 2. Artikkel 1 asendatakse järgmisega: „Koostööga toetatakse institutsioonilist mehhanismi, mille abil edendada põllumajandust ja maaelu arengut. Selles kontekstis aitab koostöö tugevdada ja kindlustada põllumajanduse ja maapiirkondadega seotud koostöö tehnilise keskuse rolli AKV riikide institutsioonilise suutlikkuse, eelkõige teabehalduse arendamisel, et parandada juurdepääsu tehnoloogiale, mis suurendab põllumajanduse tootlikkust, edendab turustusvõimet ja toiduga kindlustatust ning maaelu arengut.” 3. Artikkel 2 asendatakse artikliga 3, mis muudetakse artikliks 2. Artikkel 2 Käesoleva otsusega kiidetakse heaks ettevõtluse arenduskeskuse (EAK) likvideerimismenetluse alustamine järgmiselt: 1. AKV-ELi ministrite nõukogu volitab EAK juhatust võtma kõik asjakohased meetmed EAK likvideerimise alustamiseks AKV-ELi suursaadikute komitee järelevalve all. 2. Likvideerimismenetlus lõpetatakse hiljemalt 31. detsembriks 2016. 3. EAK likvideerimine ja kõik sellega seotud kulud rahastatakse 11. Euroopa Arengufondist. Artikkel 3 Käesolev otsus võetakse vastu AKV-ELi ministrite nõukogus. Käesolev otsus jõustub selle vastuvõtmisel. [koht], Euroopa Liidu Nõukogu nimel || AKV ministrite nõukogu nimel esimees || esimees [1] EÜT L 317, 15.12.2000, lk 3. [2] ELT L 287, 4.11.2010, lk 3.